སྤྱི་བསངས་སྐབས།མདུང་ནག་ཏུ་འཇམ་དབྱངས་དགོན་པའི་སྤྲུལ་སྐུ་དང་གྲྭ་བ་གཉིས་མ་གཏོགས་བསངས་ཡིག་འདོན་ཤེས་མཁན་མི་གཅིག་ཀྱང་མེད།ཡིན་ན་ཡང་བསངས་མཆོད་སྐབས།བོད་ལྭ་གོན་པ་ནི་གཟི་བརྗིད་ཆེན་པོ་ཞིག་ཏུ་བརྩི་བཞིན་ཡོད་དེ།མི་ཚང་ལ་ལས་སྤྱི་བསངས་ལ་ཆེད་དུ་བོད་ལྭ་བསྡུ་ཉར་དང་མངགས་ཉོ་བྱས་འདུགལྷག་པར་དུ་རྒན་པ་དང་བྱིས་པ་ཚོ་བོད་ལྭ་གྱོན་ནས་དགའ་དགའ་སྤྲོ་སྤྲོའི་ངང་བསངས་མཆོད་དུ་ཞུགས་བཞིན་ཡོད།གནས་ཚུལ་འདི་ལྟ་བུ་ནི་འདི་བཞིན་བོད་ཀྱི་རིག་གནས་ཉག་ཕྲ་བའི་ཀན་སུའུ་ཁོངས་གཏོགས་ཐན་ཁྲང་དང་ཝོ་ཏུའི་བོད་རིགས་ཞང་སོགས་ན་ཡོད་པ་མ་རེད།ཆི་ཕེན་གྱི་བོད་མདུང་ནག་ཚོ་བའི་སྤྱི་བསངས་ནི།བོད་ཡུལ་གཞན་གྱི་འཛམ་གླིང་སྤྱི་བསངས་ཇི་བཞིན་གཟབ་རྒྱས་དང་འཁྲུག་པོ་ཡོད།སྐབས་དེར་ཡུལ་ཚོའམ་ཞང་སྲིད་གཞུང་གིས་འཕྲོ་མཐུད་དུ་ལོ་རེིའི་མི་རིགས་རིག་རྩལ་དུས་ཆེན་དང་ལུས་རྩལ་འགྲན་ཚོགས་རྩ་འཛུགས་བྱེད་ཅིང་།དེར་བོད་ཀྱི་རིག་རྩལ་འཁྲབ་སྟོན་དང་རྟ་རྒྱུག་འགྲན་སྡུར་སོགས་ཡོད་པ་རེད།མདུང་ནག་གི་སྤྱི་བསངས་དང་རིག་རྩལ་འགྲན་ཚོགས་གཉིས་ནི་གཅིག་གྲོགས་གཅིག་ཏུ་ཤར་ནས།བོད་མདུང་ནག་ཚོ་བའི་རིག་གནས་མངོན་སྟོན་དང་སླར་གསོ་བྱེད་པའི་སྟེགས་བུ་ཞིག་ཏུ་གྱུར་ཡོད།དོན་དངོས་སུ།མདུང་ནག་གི་བོད་མི་ཚོ་ལ་རྩེ་གསོལ་མཆོད་ལ་དེ་འདྲའི་དུང་དད་ཆེ་དོན་ནི།བོད་ཀྱི་རིག་གནས་ཀྱི་ངོ་བོ་ངོས་ལེན་དང་མངོན་སྟོན་གྱི་ཆེད་དུ་ཡིན་པ་ལས།ཆོས་ལུགས་དད་མོས་ཀྱི་ཆེད་དུ་མ་ཡིན་ནོ།།